               EUROPOS KOMISIJA
            Briuselis, 2016 06 30
            COM(2016) 314 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl nenumatytų atvejų rezervo lėšų mobilizavimo 2017 m.

               AIŠKINAMASIS MEMORANDUMAS

               1.PASIŪLYMO APLINKYBĖS

               2013 m. gruodžio 2 d. Tarybos reglamente Nr. 1311/2013 (ES, EURATOMAS), kuriuo nustatoma 2014–2020 m. daugiametė finansinė programa
                  1
                (toliau – DFP reglamentas), numatyta galimybė, kaip kraštutinę priemonę reaguojant į nenumatytas aplinkybes, mobilizuoti 0,03 % 28 ES valstybių narių bendrųjų nacionalinių pajamų neviršijančias nenumatytų atvejų rezervo lėšas. Atsižvelgiant į 2017 m. DFP techninį patikslinimą
                  2
                pagal DFP reglamento 6 straipsnį, nustatyta, kad 2017 m. absoliuti nenumatytų atvejų rezervo lėšų suma yra 4 496,8 mln. EUR.

               Remdamasi DFP reglamento 13 straipsniu ir išnagrinėjusi visas galimybes patenkinti papildomų bei nenumatytų įsipareigojimų asignavimų poreikius, Komisija siūlo 2017 m. mobilizuoti 1 164,4 mln. EUR nenumatytų atvejų rezervo lėšų, kad su 2017 finansinių metų Europos Sąjungos biudžeto 3 išlaidų kategorijos išlaidomis susiję įsipareigojimų asignavimai būtų papildyti viršijant įsipareigojimų asignavimų viršutinę ribą – 2 578 mln. EUR dabartinėmis kainomis.

               Remdamasi 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  3
                14 punktu, Komisija išnagrinėjo galimybę perskirstyti dideles dabartinio biudžeto sumas. Pagal DFP reglamento 13 straipsnio 3 dalį Komisija siūlo taip kompensuoti 3 išlaidų kategorijos išlaidų viršutinės ribos padidinimą: 650,0 mln. EUR iš 2 išlaidų kategorijos nepaskirstytų lėšų maržos nesiekiant išlaidų viršutinės ribos ir 514,4 mln. EUR iš 2017 m. 5 išlaidų kategorijos nepaskirstytų lėšų maržos.

               Šis pasiūlymas teikiamas kartu su Komisijos pasiūlymu mobilizuoti visą 2017 m. numatytą lankstumo priemonės sumą
                  4
                (530 mln. EUR), taip pat skiriamą 3 išlaidų kategorijai.

               2.LĖŠŲ MOBILIZAVIMO PAGRINDIMAS

               2.1.ĮVADAS

               Migracijos, pabėgėlių ir saugumo krizės sprendimo vidaus aspektai yra finansuojami pagal 3 išlaidų kategoriją iš Prieglobsčio, migracijos ir integracijos fondo (PMIF) ir Vidaus saugumo fondo (VSF) lėšų, taip pat iš specializuotų agentūrų, kaip antai FRONTEX, EASO, „eu-LISA“ ir Europolo. 2016 m. Taryba patvirtino naują priemonę skubiai paramai teikti Sąjungoje; pagal ją 2017 m. bus toliau teikiama skubi parama (humanitarinė pagalba) reaguojant į dabartinį pabėgėlių ir migrantų antplūdį į Sąjungą.

               2017 m. nustatyta 3 išlaidų kategorijos viršutinė riba – 2 578 mln. EUR dabartinėmis kainomis. 2016 m. biudžete nustatyti 3 išlaidų kategorijos įsipareigojimų asignavimai siekia 4 052 mln. EUR, taigi reikia mobilizuoti visas turimas lankstumo priemonės lėšas (1 506 mln. EUR) viršijant 3 išlaidų kategorijos viršutinę ribą, laikantis DFP reglamento 11 straipsnio 2 dalies.

               Komisija siūlo mobilizuoti visą 2017 m. numatytą lankstumo priemonės metinės viršutinės ribos sumą (530 mln. EUR), kad būtų padidintos išlaidos viršijant 3 išlaidų kategorijos viršutinę ribą.

               Tačiau numatoma, kad 2017 m. biudžeto poreikiai, susiję su migrantų, pabėgėlių ir saugumo krizės poveikio valdymu, bus ne mažesni nei 2016 m. Kaip politinį atsaką Komisija pasiūlė įvairių struktūrinių veiksmų, susijusių su saugumu ir išorės sienų valdymu, bendros Europos prieglobsčio sistemos reformavimu, integracija ir grąžinimu.

               Su migracija, pabėgėliais ir saugumu susijusios išlaidos pagal 3 išlaidų kategoriją sudaro daugiau nei 70 % visų išlaidų viršutinės ribos. Komisija atidžiai išnagrinėjo visas perskirstymo galimybes ir siūlo sumažinti maisto ir pašarų srities ir Civilinės saugos mechanizmui skirtus asignavimus (palyginti su finansiniu programavimu). Nepaisant to, galimybės imtis veiksmų yra ribotos dėl nedidelės programų apimties ir naujų reikalavimų, pavyzdžiui, naujų neatidėliotinų priemonių dėl augalų sveikatos, 2017 m. numatytų maisto ir pašarų reglamente. Dėl šios priežasties perskirstant 3 išlaidų kategorijos asignavimus galima padengti tik nedidelę dalį papildomų su migracija ir pabėgėliais susijusių poreikių.

               Taigi vienintelė galimybė patenkinti biudžeto poreikius – tai mobilizuoti nenumatytų atvejų rezervo lėšas. Šių lėšų mobilizavimą 2017 m. galima visiškai kompensuoti iš kitų išlaidų kategorijų maržų.

               Atitinkami mokėjimų asignavimai bus padengti neviršijant 2017 m. mokėjimų asignavimų viršutinės ribos, todėl mokėjimams neprireiks mobilizuoti nenumatytų atvejų rezervo lėšų.

               2.2.NENUMATYTŲ ATVEJŲ REZERVO LĖŠOS KAIP KRAŠTUTINĖ PRIEMONĖ

               DFP reglamento 13 straipsnio 1 dalyje nenumatytų atvejų rezervas apibrėžiamas kaip kraštutinė priemonė reaguojant į nenumatytas aplinkybes. Išnagrinėjusi visas galimybes perskirstyti 3 išlaidų kategorijos lėšas, 2017 m. biudžeto projekte (BP) Komisija siūlo visiškai išnaudoti nepaskirstytą šios išlaidų kategorijos maržą, nesiekiančią įsipareigojimų asignavimų viršutinės ribos.

               Atsižvelgiant į visišką lankstumo priemonės lėšų mobilizavimą 2017 m. BP (530 mln. EUR), 1 164,4 mln. EUR nenumatytų atvejų rezervo lėšų mobilizavimas 2017 m. yra vienintelė likusi priemonė, padėsianti pasiekti 2017 m. 3 išlaidų kategorijos išlaidų viršutinės ribos ir numatomų 2017 m. papildomų nenumatytų poreikių pusiausvyrą.

               2.3.NENUMATYTŲ APLINKYBIŲ POVEIKIS BIUDŽETUI 2017 M.

               Nors migracijos, pabėgėlių ir saugumo krizė prasidėjo 2015 m., jos poveikis ir pasekmės ir toliau nuolat kinta. Dėl trečiosiose šalyse priimtų politinių sprendimų, susijusių su pabėgėlių priėmimu jų teritorijoje ir sienų atvėrimu bei uždarymu, labai sunku numatyti ilgalaikę šios srities raidą. Besikeičiantis krizės pobūdis ir jos nenuspėjamumas pateisina nenumatytų atvejų rezervo kaip kraštutinės priemonės naudojimą siekiant šalinti nenumatytas migracijos, pabėgėlių ir saugumo krizės pasekmes panaudojant 3 išlaidų kategorijos išlaidas.

               3.NENUMATYTŲ ATVEJŲ REZERVO LĖŠŲ KOMPENSAVIMAS ATSIŽVELGIANT Į DFP VIRŠUTINES RIBAS

               DFP reglamento 13 straipsnio 3 dalyje nustatyta, kad panaudotos nenumatytų atvejų rezervo lėšos visiškai kompensuojamos iš einamųjų ar ateinančių finansinių metų maržų.

               Remiantis DFP reglamento 13 straipsnio 4 dalimi, kompensuotos sumos pagal DFP toliau nenaudojamos, kad nebūtų viršytos bendros DFP nustatytų einamųjų ir ateinančių finansinių metų įsipareigojimų ir mokėjimų asignavimų viršutinės ribos. Todėl iš nenumatytų atvejų rezervo 3 išlaidų kategorijai 2017 m. mobilizuojami įsipareigojimų asignavimai ir susijusi kompensacija neturi viršyti bendros 2017–2020 m. įsipareigojimų asignavimų ribos.

               2 ir 5 išlaidų kategorijų maržos yra pakankamos, 2017 m. išlaidų viršutinė riba nepasiekta, todėl Komisija siūlo mobilizuotas lėšas visiškai kompensuoti 2017 m., kad nebūtų padaryta įtakos 2018–2020 m. įsipareigojimų asignavimams. Kompensacija iš 2 išlaidų kategorijos siekia 650,0 mln. EUR (2017 m. lieka 639,3 mln. EUR marža). Likusiai kompensacijai (514,4 mln. EUR) naudojama 5 išlaidų kategorijos marža (2017 m. lieka 81,9 mln. EUR marža). Bendra 2017 m. įsipareigojimų ir visos DFP įsipareigojimų viršutinė riba išliks nepakitusi.

               4.PAPILDOMI ASPEKTAI

               Europos Parlamentui ir Tarybai primenama, kad šis sprendimas Europos Sąjungos oficialiajame leidinyje turi būti paskelbtas ne vėliau kaip 2017 m. Europos Sąjungos biudžetas, kaip nurodyta DFP reglamento 13 straipsnio 1 dalies paskutiniame sakinyje.

               Pasiūlymas

               EUROPOS PARLAMENTO IR TARYBOS SPRENDIMAS

               dėl nenumatytų atvejų rezervo lėšų mobilizavimo 2017 m.

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  5
               , ypač į jo 14 punkto antrą pastraipą,

               atsižvelgdami į Europos Komisijos pasiūlymą,

               kadangi:

               (1) Tarybos reglamento (ES, Euratomas) Nr. 1311/2013
                  6
                13 straipsnyje nustatyta, kad sudaromas nenumatytų atvejų rezervas, kuris neviršija 0,03 % Sąjungos bendrųjų nacionalinių pajamų;

               (2) remdamasi šio reglamento 6 straipsniu Komisija apskaičiavo nenumatytų atvejų rezervo 2017 m. absoliučią sumą
                  7
               ;

               (3) išnagrinėjus visas kitas finansines galimybes reaguoti į nenumatytas aplinkybes neviršijant 2017 m. 3 išlaidų kategorijos išlaidų viršutinės ribos ir pasiūlius mobilizuoti visą 2017 m. numatytą lankstumo priemonės lėšų sumą (530 mln. EUR), skiriamą 3 išlaidų kategorijai, būtina mobilizuoti nenumatytų atvejų rezervo lėšas ir, siekiant patenkinti dėl migracijos, pabėgėlių ir saugumo krizės iškilusius būtiniausius poreikius, 2017 m. padidinti Europos Sąjungos bendrojo biudžeto 3 išlaidų kategorijos įsipareigojimų asignavimus, viršijant šios išlaidų kategorijos viršutinę ribą;

               (4) atsižvelgiant į susidariusią ypatingą padėtį, laikoma, kad Reglamento (ES, Euratomas) Nr. 1311/2013 13 straipsnio 1 dalyje nurodyta sąlyga dėl kraštutinės priemonės naudojimo yra įvykdyta;

               (5) siekiant kuo greičiau mobilizuoti nenumatytų atvejų rezervo lėšas, šis sprendimas turėtų būti taikomas nuo 2017 m. sausio 1 d.,

               PRIĖMĖ ŠĮ SPRENDIMĄ:

               1 straipsnis

               Sudarant 2017 finansinių metų Sąjungos bendrąjį biudžetą mobilizuojamos nenumatytų atvejų rezervo lėšos siekiant skirti 1 164,4 mln. EUR įsipareigojimų asignavimų sumą, viršijant daugiametės finansinės programos numatytą 3 išlaidų kategorijos (Saugumas ir pilietybė) įsipareigojimų viršutinę ribą.

               2 straipsnis

               1 164,4 mln. EUR įsipareigojimų asignavimų suma, 2017 finansiniais metais mobilizuota iš nenumatytų atvejų rezervo lėšų, 2017 m. kompensuojama iš šių išlaidų kategorijų maržų:

                  a)
                     2 išlaidų kategorija (Tvarus augimas. Gamtos ištekliai): 650,0 mln. EUR,
                  b)
                     5 išlaidų kategorija (Administravimas): 514,4 mln. EUR,

               3 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną.

               Jis taikomas nuo 2017 m. sausio 1 d.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)
                  OL L 347, 2013 12 20, p. 884.

                     (2)
                  COM(2016) 311, 2016 6 30.

                     (3)
                  OL C 373, 2013 12 20, p. 1.

                     (4)
                  COM(2016) 313, 2016 6 30.

                     (5)
                  OL C 373, 2013 12 20, p. 1.

                     (6)
                  OL L 347, 2013 12 20, p. 884.

                     (7)
                  2016 m. birželio 30 d. Komisijos komunikatas Europos Parlamentui ir Tarybai dėl 2017 m. finansinės programos techninio patikslinimo pagal BNP pokyčius (COM(2016) 311, 2016 6 30).